b'\n_START_ARTICLE_\nTer\xc3\xa0pia in\xc3\xbatil\n_START_SECTION_\nArgument\n_START_PARAGRAPH_\nMitjan\xc3\xa7ant un anunci de premsa, Bruce (Jeff Goldblum) i Prudence (Julie Hagerty) se citen en un restaurant franc\xc3\xa8s de Manhattan. Compartint ansietat i neurosi, inicien una peculiar relaci\xc3\xb3. M\xc3\xa9s tard, cadasc\xc3\xba va a la consulta dels seus respectius psiquiatres. El de Prudence \xc3\xa9s Stuart (Tom Conti), el qual odia els homosexuals i s\'ent\xc3\xa9n amb alguns pacients. El de Bruce \xc3\xa9s Charlotte (Glenda Jackson), doctora en psiquiatria i incapa\xc3\xa7 d\'escoltar els seus clients. Bruce, que ara viu una fase bisexual, convida la mig sonada Prudence al seu apartament, per\xc3\xb2 el seu amant, Bob (Christopher Guest), que \xc3\xa9s molt gel\xc3\xb3s, ho complica tot.\n_START_SECTION_\nContext hist\xc3\xb2ric i art\xc3\xadstic\n_START_PARAGRAPH_\nVet ac\xc3\xad una boja i vodevilesca com\xc3\xa8dia, reveladora celebraci\xc3\xb3 de la promiscu\xc3\xaftat (emocional i sexual) i loqua\xc3\xa7 retrat de la neurosi col\xc2\xb7lectiva de la societat nord-americana dels desconcertants anys vuitanta del segle XX. La seua avalotada trama es basa en una obra estrenada off-Broadway el 1981 i \xc3\xa9s servida amb sucosos di\xc3\xa0legs. A l\'autor de la pe\xc3\xa7a (Christopher Durang), no li va agradar gens la pel\xc2\xb7l\xc3\xadcula, la qual en alguns pa\xc3\xafsos sud-americans es va titular "Los locos chiflados del psiqui\xc3\xa1trico" ("Els bojos sonats del psiqui\xc3\xa0tric"). La s\xc3\xa0tira posa en la picota la psicoan\xc3\xa0lisi i la psicoter\xc3\xa0pia, i s\'articula a manera d\'an\xc3\xa0rquic entrecreuament de dues anteriors com\xc3\xa8dies d\'amants, divans i apartaments compartits, ambdues del 1966: Tres en un sof\xc3\xa0, de i amb Jerry Lewis, i Apartament per a tres, de Charles Walters i amb Cary Grant en el cartell._NEWLINE_Ubicats en un Manhattan no massa lluny\xc3\xa0 al de Woody Allen, els esquizofr\xc3\xa8nics personatges de la delirant farsa -els terapeutes i psicoanalistes estan encara m\xc3\xa9s sonats que els seus trastornats pacients- pateixen greus problemes d\'identitat, manifesten desequilibrats comportaments sexuals, intenten establir noves relacions afectives i sobreviuen com poden a les hist\xc3\xa8ries i frenopaties que els assetgen._NEWLINE_Un sarc\xc3\xa0stic Robert Altman aplica en la posada en escena i en la direcci\xc3\xb3 d\'actors el seu talent com a cineasta peculiar, esprement la comicitat pels tres amants a l\'apartament novaiorqu\xc3\xa8s, una reuni\xc3\xb3 a la qual tamb\xc3\xa9 s\'apunten la histri\xc3\xb2nica mare i els dos estramb\xc3\xb2tics psiquiatres, papers de luxe per a Tom Conti i la brit\xc3\xa0nica Glenda Jackson. Tanmateix sobresurt, en el rol de bisexual llun\xc3\xa0tic, Jeff Goldblum, que aquell mateix any va fer d\'home transformat en mosca en una molt notable pel\xc2\xb7l\xc3\xadcula de David Cronenberg: La mosca.'